07/12/2007

Powerwolf - גרמנים עם רעב טרנסילבני

מאת: אלון מיאסניקוב ועמית ליבר

מרואין: Falk Maria Schlegl, קלידן להקת Powerwolf



להקת המטאל הגרמנית Powerwolf היא משהו יוצא דופן בסצנת המטאל המלודי האירופאית. הלהקה אמנם עושה מטאל שניתן להגדיר כשילוב של מספר סגנונות מלודיים מוכרים, אך היא מתבלת אותו בתדמית וקונספט שנראה כאילו נלקח מלהקת בלאק מטאל נורבגית. חברי הלהקה נראים ונקראים ע"ש דמויות מסרטי אימה, והטקסטים שלהם שואבים אף הם מעולם מקאברי וקודר שהפוך ממה שבדרך כלל מזוהה עם הפאוור וההבי מטאל האירופאי. שוחחנו עם קלידן הלהקה, פאלק מריה שלייגל על הלהקה, אלבום הקונספט החדש שלה ועל זאבים - הרבה זאבים.





אהלן חבר'ה, הייתי רוצה להתחיל עם האלבום Lupus Dei. איך האלבום התקבל מאז שיצא?



הוא התקבל בצורה טובה מאוד. קיבלנו התייחסות מצויינת מהתקשורת, ואנו מקבלים הרבה אימיילים מדהימים ותגובות חיוביות מהמעריצים. תודה גדולה לכל חובבי הזאבים שם בחוץ...





מה פירוש שם האלבום?



השם הוא בלטינית והפירוש הוא "זאב האל". מבחינה לירית, Lupus Dei הוא אלבום קונספט על הבי-מטאל ודת. הזאב עצמו הוא הפרוטאגוניסט והוא מגיע עד לגיהנום ובחזרה באלבום הזה. בצלילה למעמקי הייסורים בהקדמה "Lupus Daemonis" הוא מאבד את אמונתו, שולל את האלוהות ורוחות רעות חודרות אליו. הוא עד לאפוקליפסה המתעוררת ("Prayer in the Dark", השיר השלישי), אינו מאמין עוד בדבר פרט לתאוות הדם ("In Blood We Trust", השיר החמישי) ויוצא לציד נשמות כשטן בתחפושת ("Saturday Satan", השיר הרביעי). שלושת השירים האחרונים באלבום מייצגים את השילוש הקדוש (האב, הבן ורוח הקודש), והזאב רואה לבסוף את האור ועד לאל באופוס האחרון "Lupus Dei".





אני מבין שזהו אלבום קונספט, מה הסיפור מאחוריו?



ראשית, זהו השילוב בין הבי-מטאל ודת, כפי שכבר ציינתי. הבי מטאל היא דת, היא דרך חיים. ראו את חובבי המטאל מסביב לעולם - זוהי לא רק מוזיקה.





חלק משמות השירים די מוזרים. למה הכוונה ב-"Saturday Satan"?



יום אחד הגיטריסט שלנו מצא פלייר של קבוצה דתית בתיבת הדואר שלו. הם הזהירו כנגד השטן המשתלט על בחורות צעירות כאשר הן הולכות להופעות רוק בשבת. החלטנו לכתוב על זה שיר: צעירים חייבים להזהר אחרת השטן יאכל את נשמתם לארוחת הבוקר, הא הא!





מיהו ה-"Tiger Of Sabrod" בשיר העשירי?



Tiger Of Sabrod היה הזאב החופשי האחרון במזרח גרמניה. הזאב נרדף כחמש שנים עד שנהרג. הזאב הזה הוא הפרוטאגוניסט של Lupus Dei, ועל הסיפור כבר דיברנו.





אני מבין שהאלבום שוחרר בהוצאה רגילה ובמהדורה מוגבלת, מה ההבדל בין השתיים?



זה פשוט, המהדורה המוגבלת היא Digipack, עם אפקטים מיוחדים ושלושה וידאו קליפים. אז כדאי שתזדרז להשיג אותה! הא, הא, הא.





אחורה בזמן, כיצד התחלתם? היכן ניגנתם לפני הלהקה?



למען האמת הלהקה הוקמה בטעות... או אולי גורל, הא הא. עברו מאז כבר ארבע שנים. Charles ו-Matthew בילו כמה ימים ברומניה, סתם מטיילים ונרגעים. יום אחד הם פגשו בחור מוזר בפאב. הם התחילו לדבר על מוזיקה והתוכניות שלהם להקים להקה. לבסוף Attila ביקש מהם מספר טלפון, למקרה שיבוא לגרמניה. כשהאחים חזרו הביתה חיכתה להם הודעה במזכירה האלקטרונית. זה היה Dorn Attila שהודיע שבשבוע הבא הוא מגיע לגרמניה לבקר כמה קרובי משפחה שגרים שם ושהוא יקפוץ לעשות איתם קצת מוזיקה... היתר הוא קסם מוחלט. Stefane ואני הצטרפנו ללהקה, והתחלנו לנגן יחד, וזה היה בדיוק הדבר המיוחד הזה שחיפשנו כל כך הרבה זמן. כולנו עשינו פרוייקטים שונים מהצד אבל Powerwolf היא הלהקה הראשונה שלנו יחד.





איך הוחלט על שם הלהקה?



ברור למה השם מתייחס: שם המשפחה של האחים Charles Greywolf ו- Matthew, והזאב הוא חיה חזקה במיתולוגיה הרומנית (ומכאן: PowerWolf).





מהו בדיוק הרעיון שמאחורי הלהקה? אנשי-זאב? ערפדים?



באלבום Return in Bloodred הליריקה הושפעה מ-Attila ואהבתו למיתולוגיה הרומנית. הקונספט של Lupus Dei שונה - אנו להקה מאוד רוחנית והאלבום הוא מעין קתרזיס עבורנו.





איך אתם מתרגמים את הרעיון להופעה חיה? באילו מאפיינים תיאטרליים אתם משתמשים?



אנו רוצים להעביר את אווירת ה-"פולחן" לבמה, ועושים זאת בעזרת תלבושות, תפאורה ומשחקי תאורה. עבורנו, מטאל חייב להיות מקושר לאימה. אני לא רואה פואנטה בכל המטאל השמח הזה, בחייכם, מטאל צריך להיות מרושע!





השימוש בקורפס-פיינט, כמו שאתם עושים, ובחירת דימוי אפל שכזה הוא משהו שיותר מתאים לבלאק מטאל, האם אתם חושבים שזה מתאים בקרב חובבי הז'אנר הזה?



אנו רוצים לחצות גבולות מסוימים בסצינת מטאל מסוימת. מדוע שלא נעשה זאת? מכיוון שאנו מנגנים הבי מטאל? לא! אני רוצים להעביר את האווירה שבאלבום גם על הבמה, וזה יהיה בלתי אפשרי אם נלבש ג'ינס כחולים משעממים ותחתוניות... חוץ מזה, אנו רוצים לחגוג, זו הופעת הבי-מטאל!





עושה רושם שאתם שואבים הרבה ממוטיבים של אימה, אילו סרטים או ספרים השפיעו על הלהקה?



זה קצת שונה בלהקה. Attila אוהב את כל ענייני הערפדים. Matthew ואני קוראים הרבה בתנ"ך.





המוזיקה באלבום החדש מכילה כמה אלמנטים מהפאוור מטאל, אבל היא בעיקר קרובה יותר להבי מטאל מסורתי, Iron Maiden וכדומה. איך תתארו אותה?



"Lupus Dei" הוא הרבה יותר אינטנסיבי, יותר אימה ויותר מטאל ממה שהזאב היה בעבר. גם הוספנו הרבה צדדים רוחניים למוזיקה שלנו. אפילו הקלטנו קטעים מהאלבום בקפלה שנבנתה במאה ה-12 כדי ליצור אווירה מיוחדת. הזמנו מקהלה כנסייתית קלאסית שתשיר בכמה שירים, ו-Falk Maria [מדבר בגוף שלישי] סוף סוף הגיע לרעיון השטני שלו לשלב אורגן כנסיה בסאונד של Powerwolf, מה שעשה את הסאונד שלנו להרבה יותר מרושע ומלא תשוקה.



אני לא באמת יודע. כולנו (חוץ מ-Attila) מכורים למטאל כבר 15 שנה. כולנו אוהבים NWOBHM אבל אני אוהב גם להקות רוק כמו Deep Purple, בוודאי כמי שמנגן על קלידים, הא הא... הקשיבו לפזמונים הנצחיים של Iron Maiden או Black Sabbath, זה נהדר. אבל אני גם חושב שאנחנו שונים מהרבה להקות פאוור מטאל גרמניות אחרות. במיוחד לאור השימוש שלנו באורגן וסולן צווחני לא בדיוק טיפוסי... זה "אולדסקול הבי-מטאל עם הרבה אווירת דום ואלמנטים של רוק". כן, זה נשמע טוב, הא הא. מצד שני, ההשפעות המוזיקליות העיקריות של Attila הן אופרה קלאסית וכדומה.





קראתי באתר הבית שלכם של-Stefane, המתופף, היו בעיות בריאות. מה קרה ומה שלומו כעת?



הוא חזר לעצמו. היו לו בעיות קשות עם הגב שלו והוא לא היה מסוגל לנגן בהופעה שלנו בפסטיבל עם Ross the Boss. אבל זה היה הכרחי לנגן בהופעה ההיא, מכיוון שהרבה מעריצים הגיעו מרחוק, אז עשינו שתי חזרות בלבד עם Tom Firespider שהחליף את Stefane באותו ערב.





באתר שלכם מצוין שאתם ו-Nocturnal Rites הלכתם לאיבוד בטור עם Gamma Ray, מה בדיוק קרה שם?



זה קרה כשניגנו בברצלונה. האפטר-פרטי לאחר ההופעה היה קצת "כבד" ו- Stefan ואני החלטנו לבקר את ה-"Sacra Familia" באמצע הלילה... הגענו לגג הבניין... המשטרה היתה מאוד נחמדה והסיעה אותנו בחזרה ל-Nightliner.





איזה סיבובי הופעות מתוכננים לכם עכשיו?



ננגן בכמה פסטיבלים, ואנחנו מתכננים לצאת לטור עם Candlemass הנהדרים. לאחר מכן, ננגן בכמה הופעות עם Grave Digger.



[ לראיון באנגלית ]